Rokiškio rajono savivaldybės tarybai

**TEIKIAMO SPRENDIMO PROJEKTO „DĖL PAVADINIMŲ ROKIŠKIO RAJONO SAVIVALDYBĖS PANDĖLIO SENIŪNIJOS STANKŪNŲ KAIMO GATVĖMS SUTEIKIMO“ AIŠKINAMASIS RAŠTAS**

**Sprendimo projekto tikslai ir uždaviniai.** Suteikti Pandėlio seniūnijos Stankūnų kaimo gatvėms Stankūnų gatvės ir Beržuonos gatvės pavadinimus.

**Teisinio reguliavimo nuostatos.** Lietuvos Respublikos vietos savivaldos įstatymo 16 straipsnio 2 dalies 34 punktas; Lietuvos Respublikos vidaus reikalų ministro 2011 m. sausio 25 d. įsakymas Nr. 1V-57 ,,Dėl Numerių pastatams, patalpoms, butams ir žemės sklypams, kuriuose pagal jų naudojimo paskirtį (būdą) ar teritorijų planavimo dokumentus leidžiama pastatų statyba, suteikimo, keitimo ir apskaitos tvarkos aprašo ir Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašo patvirtinimo“.

**Sprendimo projekto esmė.** 2021 m. spalio 1 d. vyko Pandėlio seniūnijos Stankūnų kaimo gyventojų sueiga, kurioje svarstytas gatvių Stankūnų kaime sudarymo ir pavadinimų joms suteikimo klausimas. Sueigoje nutarta siūlyti savivaldybės tarybai sudaryti gatves Stankūnų kaime ir joms suteikti Stankūnų ir Beržuonos gatvių pavadinimus.

**Laukiami rezultatai.** Didžioji dalis adresų Stankūnų kaime buvo suteikti žemės sklypams, kurie buvo suformuoti atlikus preliminarius matavimus ir daugumos sklypų ribos kirto kelią vedantį per šią gyvenamąją vietovę. Atliekant kadastrinius matavimus dalis sklypų buvo performuojami į du sklypus, esančius abiejose kelio pusėse. Todėl žemės sklypams suteikta daug numerių su raidėmis. Be to, tikėtina, kad tokių sklypų ateityje gali būti ir daugiau, adresų bendras skaičius viršys 20 ir vadovaujantis galiojančia tvarka nebebus galima jų suteikti, prieš tai nesuteikus gatvėms pavadinimų. Be to, kaimo gyventojams pati opiausia problema – specialiųjų tarnybų iškvietimas, kadangi per Stankūnų kaimą veda du keliai. Vienas iš jų prasideda nuo Sriubiškių kaimo Beržuonos gatvės ir kirsdamas Stankūnų kaimo nedidelę dalį, kurioje yra vienas gyvenamasis namas, veda link Paževiškių kaimo. Specialiosios tarnybos, vykdamos pagal iškvietimą ir naudodamos GPS navigatorius, yra suklaidinamos ir joms pirmiausia nurodoma važiuoti link Paževiškių kaimo. Atsižvelgiant į tai tikslinga jau dabar Stankūnų kaimo ribose suformuoti gatves ir suteikti joms pavadinimus.

Gatvėms suteikus pavadinimus, bus galima suteikti pastatams, statiniams, kitiems objektams ar žemės sklypams adresus, nurodant gatvės pavadinimą ir bus išspręsta problema su specialiųjų tarnybų iškvietimu.

 **Finansavimo šaltiniai ir lėšų poreikis**. Lėšų poreikio nėra.

**Suderinamumas su Lietuvos Respublikos galiojančiais teisės norminiais aktais.** Projektas galiojantiems teisės aktams neprieštarauja.

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Rokiškio rajono savivaldybės administracijos

Pandėlio seniūnas Algirdas Kulys